
DECISIÓ 01/04

Assumpte: Anunci Bocatta
1. El 22 de desembre de 2003, una associació formula una reclamació en relació amb l’anunci esmentat. La reclamant considera que l’anunci és ofensiu per a la gent gran.

2. Es localitza una emissió de l’anunci objecte de reclamació el 21 de desembre de 2003 a les 22.46 hores a TV3.

3. L’anunci escenifica la relació entre dues persones de generacions diferents: un avi ofereix formatge a un nét i acompanya l’oferiment amb un to de reminiscència dels temps passats i d’apel·lació a les tradicions; el nét, caracteritzat amb indumentària poc convencional, rebutja l’oferiment amb la frase: “Abuelo, que no quiero más queso ya, que lo tengo aborrecido. Siempre con lo mismo”. En la seqüència següent una veu en off diu: “El formatge necessitava renovar-se. Per això Bocatta presenta les noves receptes”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc l’11 de febrer de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació atès que considera que l’anunci empra l’exageració dels estereotips com a recurs publicitari, i l’aplica, en aquest cas, a les diferències en les relacions intergeneracionals. 

El Consell entén que la publicitat hauria d’evitar, de manera general, recórrer a l’ús d’estereotips en la representació de personatges i situacions. Tot i així, atès el caràcter marcadament exagerat de l’escenificació que presenta l’anunci objecte de  reclamació, el Consell considera que, en aquest cas, no ens trobem davant d’un supòsit de vulneració del dret a la dignitat de les persones i els col·lectius. 

5. Comunicar aquesta decisió a l’associació interessada. 

Barcelona,  11 de febrer de 2004

El president

Francesc Codina i Castillo

